Suvestinė redakcija nuo 2018-01-18 iki 2019-04-24

Įsakymas paskelbtas: Žin. 2003, Nr. 36-1606, i. k. 1032055ISAK000V-103

Nauja redakcija nuo 2017-05-16:

Nr. VA-40, 2017-05-12, paskelbta TAR 2017-05-15, i. k. 2017-08111

VALSTYBINĖS MOKESČIŲ INSPEKCIJOS
PRIE LIETUVOS RESPUBLIKOS FINANSŲ MINISTERIJOS
VIRŠININKAS

ĮSAKYMAS

DĖL PARAMOS TEIKIMO METINĖS ATASKAITOS FR0477 FORMOS, PARAMOS GAVIMO IR PANAUDOJIMO METINĖS ATASKAITOS FR0478 FORMOS IR JŲ UŽPILDYMO TAISYKLIŲ PATVIRTINIMO

2003 m. balandžio 10 d. Nr. V-103

Vilnius

Vadovaudamasis Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110, 18.11 punktu ir atsižvelgdamas į Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymą Nr. VA-137 „Dėl Lietuvos Respublikos labdaros ir paramos įgyvendinimo“,

tvirtinu pridedamas:

1. Paramos teikimo metinės ataskaitos FR0477 formos 02 versiją;

2. Paramos gavimo ir panaudojimo metinės ataskaitos FR0478 formos 03 versiją;

3. Paramos teikimo metinės ataskaitos FR0477 formos bei Paramos gavimo ir panaudojimo metinės ataskaitos FR0478 formos užpildymo taisykles.

VIRŠININKĖ	VIOLETA LATVIENĖ

SUDERINTA

Lietuvos Respublikos finansų ministerijos

2003 04 02 raštu Nr. (14.16-01)-5K-0305762/0303791

PATVIRTINTA

Valstybinės mokesčių inspekcijos prie Lietuvos

Respublikos finansų ministerijos viršininko

2003 m. balandžio 10 d.

įsakymu Nr. V-103

(Valstybinės mokesčių inspekcijos prie Lietuvos

Respublikos finansų ministerijos 2015 m. spalio

2 d. įsakymo Nr. VA-75 redakcija)

PARAMOS TEIKIMO METINĖS ATASKAITOS FR0477 FORMOS BEI PARAMOS GAVIMO IR PANAUDOJIMO METINĖS ATASKAITOS FR0478 FORMOS UŽPILDYMO TAISYKLĖS

I SKYRIUS

BENDROSIOS NUOSTATOS

1. Šios Paramos teikimo metinės ataskaitos FR0477 formos bei Paramos gavimo ir panaudojimo metinės ataskaitos FR0478 formos užpildymo taisyklės (toliau – taisyklės) nustato Paramos teikimo metinės ataskaitos FR0477 formos 02 versijos (toliau – ataskaitos FR0477 forma) ir Paramos gavimo bei panaudojimo metinės ataskaitos FR0478 formos 03 versijos (toliau – ataskaitos FR0478 forma) užpildymo ir pateikimo mokesčių administratoriui tvarką.

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

2. Taisyklės parengtos vadovaujantis Lietuvos Respublikos labdaros ir paramos įstatymu (toliau – LP įstatymas) ir Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymu Nr. VA-137 „Dėl Lietuvos Respublikos labdaros ir paramos įgyvendinimo“.

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

3. Taisyklėse vartojamos sąvokos atitinka Lietuvos Respublikos pelno mokesčio įstatyme, Lietuvos Respublikos mokesčių administravimo įstatyme ir kituose teisės aktuose vartojamas sąvokas.

4. Ataskaitos FR0477 formą privalo teikti LP įstatymo 5 straipsnio 2 dalies 1 punkte nurodyti paramos teikėjai, išskyrus fizinius asmenis ir LP įstatymo 7 straipsnio 1 dalyje išvardytus paramos gavėjus, taip pat užsienio valstybių juridiniai asmenys, vykdantys veiklą Lietuvos teritorijoje per nuolatines buveines (įskaitant filialus), suteikę paramą LP įstatymo nustatyta tvarka.

Teikiama parama formoje rodoma be pridėtinės vertės mokesčio (toliau – PVM).

Ataskaitos FR0477 formoje neteikiama informacija apie suteiktą paramą, lygią 0, pavyzdžiui, perduodamas nudėvėtas turtas arba 0 eurų vertės turtas.

4.1. Ataskaitos FR0477 formos papildomas lapas FR0477P (toliau – papildomas lapas FR0477P) užpildomas tokiu atveju, jeigu ataskaitos FR0477 formoje neužtenka eilučių paramos teikimo Lietuvos Respublikoje atvejams nurodyti;

4.2. Ataskaitos FR0477 formos priedas FR0477U „Suteikta parama užsienio juridiniams asmenims“ (toliau – FR0477U priedas) turi būti užpildomas, kai parama yra skiriama užsienio juridiniams asmenims.

Pagal LP įstatymą nuo 2015 m. sausio 1 d. paramos gavėjai yra Europos ekonominės erdvės valstybėse įsteigi juridiniai asmenys ar kitos organizacijos, kurių veiklos tikslas nėra pelno siekimas, o gautas pelnas negali būti skiriamas jų dalyviams (toliau – EEE užsienio vienetai).

Užsienyje esančių lietuvių bendruomenių, kitų lietuviškų įstaigų ar organizacijų, kurios gali būti paramos gavėjai pagal Lietuvos Respublikos labdaros ir paramos įstatymą, sąrašas patvirtintas Lietuvos Respublikos užsienio reikalų ministro 2011 m. gruodžio 30 d. įsakymu Nr. V-265 „Dėl Užsienyje esančių lietuvių bendruomenių, kitų lietuviškų įstaigų ar organizacijų, kurios gali būti paramos gavėjais pagal Lietuvos Respublikos labdaros ir paramos įstatymą, sąrašo patvirtinimo“ (toliau – Sąrašas).

FR0477U priede pateikiama informacija apie paramos skyrimą konkretiems užsienio paramos gavėjams, t. y. EEE užsienio vienetams bei Sąraše nurodytoms užsienyje esančioms lietuvių bendruomenėms, kitoms lietuviškoms įstaigoms ar organizacijoms.

Jeigu FR0477U priedo nereikia užpildyti, tai prie mokesčių administratoriui teikiamos ataskaitos FR0477 formos šis priedas nepridedamas.

5. Ataskaitos FR0478 formą privalo teikti paramos gavėjai:

- nurodyti LP įstatymo 7 straipsnio 1 dalyje, t. y. juridiniai asmenys, per kalendorinius metus gavę ir (arba) suteikę paramą ir (arba) labdarą LP įstatymo nustatyta tvarka, neatsižvelgdami į tai, ar jie turi teikti Metinę pelno mokesčio deklaracijos PLN204N formą, išskyrus tuos juridinius asmenis, kurie per kalendorinius metus LP įstatymo nustatyta tvarka yra gavę tik piniginių lėšų, sudarančių iki 2 procentų gyventojo pajamų mokesčio sumos, mažesnių kaip dvylikos minimaliųjų mėnesinių algų (toliau – 12 MMA), galiojusių tų kalendorinių metų, kuriais gautos šios lėšos, sausio 1 d., dydis;

- nurodyti LP įstatymo 7 straipsnio 2 dalyje, t. y. fiziniai asmenys, kuriems Lietuvos Respublikos meno kūrėjo ir meno kūrėjų organizacijų statuso įstatymo nustatyta tvarka yra suteiktas meno kūrėjo statusas ir kurie yra įregistruoti paramos gavėjais Meno kūrėjo ir meno kūrėjų organizacijų informacinėje sistemoje, kurios tvarkytojas yra Lietuvos Respublikos kultūros ministerija, per kalendorinius metus LP įstatymo nustatyta tvarka gavę paramą, didesnę kaip 12 MMA), galiojusių tų kalendorinių metų, kuriais gauta parama, sausio 1 d., dydis (toliau – Meno kūrėjai).

Meno kūrėjų gaunamos paramos dalykas yra piniginės lėšos, sudarančios iki 2 procentų gyventojo pajamų mokesčio, mokėtino pagal metinę pajamų mokesčio deklaraciją, sumos arba iki 2 procentų mokestį išskaičiuojančio asmens išskaičiuoto pajamų mokesčio sumos, kai nuolatinis Lietuvos gyventojas metinės pajamų mokesčio deklaracijos neteikia. Meno kūrėjas negali sau pačiam skirti iki 2 procentų pajamų mokesčio sumos dalies.

Meno kūrėjai ataskaitos FR0478 formoje, užpildydami 1, 2, 4, 5, 21, 21A, 23, 25, 26, 27, 28 ir 33 laukelius, turi pateikti informaciją apie save bei apie per kalendorinius metus gautą paramą, didesnę kaip 12 MMA, galiojusių tų kalendorinių metų, kuriais gauta parama, sausio 1 d., dydis (nurodydami jos bendrą vertę nuo pirmojo euro), ir per kalendorinius metus faktiškai panaudotą šią paramą LP įstatymo 10 straipsnio 1 dalies 1 punkte nustatytiems tikslams, t. y. meno kūrybai, kaip apibrėžta Meno kūrėjo ir meno kūrėjų organizacijų statuso įstatymo 2 straipsnio 3 dalyje.

Juridinių asmenų gaunamos paramos dalykas nuo 2017 m. sausio 1 d. yra piniginės lėšos, sudarančios iki 2 procentų gyventojo pajamų mokesčio, mokėtino pagal metinę pajamų mokesčio deklaraciją, sumos arba iki 2 procentų mokestį išskaičiuojančio asmens išskaičiuoto pajamų mokesčio sumos, kai nuolatinis Lietuvos gyventojas metinės pajamų mokesčio deklaracijos neteikia.

Jeigu paramos gavėjai, t. y. juridiniai asmenys, per kalendorinius metus LP įstatymo nustatyta tvarka yra gavę tik piniginių lėšų, sudarančių iki 2 procentų gyventojo pajamų mokesčio sumos, mažesnių kaip 12 MMA, galiojusių tų kalendorinių metų, kuriais gautos šios lėšos, sausio 1 d., dydis (arba lygias šiam dydžiui), o paramos piniginėmis lėšomis, paslaugomis ar materialinėmis vertybėmis nėra gavę / suteikę ir (arba) nėra panaudoję ankstesnių laikotarpių paramos likučio (deklaruoto kaip gauta, bet nepanaudota parama), tai duomenų apie šią gautą paramą bei jos panaudojimą ataskaitos FR0478 formoje neteikia.

Juridiniai asmenys, kurie per kalendorinius metus LP įstatymo nustatyta tvarka yra gavę tik piniginių lėšų, sudarančių iki 2 procentų gyventojo pajamų mokesčio sumos, didesnių kaip 12 MMA, galiojusių tų kalendorinių metų, kuriais gautos šios lėšos, sausio 1 d., dydis, t. y. piniginių lėšų, viršijančių šį dydį, ataskaitos FR0478 formoje turi pateikti informaciją apie šią gautą paramą, nurodydami jos bendrą vertę nuo pirmojo euro ir jos panaudojimą.

Jeigu paramos gavėjai, juridiniai asmenys, per kalendorinius metus LP įstatymo nustatyta tvarka yra gavę ne tik piniginių lėšų, sudarančių iki 2 procentų gyventojo pajamų mokesčio sumos, bet ir gavę / suteikę paramą piniginėmis lėšomis, paslaugomis ar materialinėmis vertybėmis, ir (arba) panaudoję ankstesnių laikotarpių paramos likutį (deklaruotą kaip gautą, bet nepanaudotą paramą), tai FR0478 formoje turi pateikti informaciją apie visą per kalendorinius metus gautą paramą, įskaitant ir pinigines lėšas, sudarančias iki 2 procentų gyventojo pajamų mokesčio sumos (nelyginant jos dydžio su 12 MMA) ir jos panaudojimą.

Ataskaitos FR0478 forma turi būti teikiama ir tuo atveju, kai per mokestinį laikotarpį parama nėra gaunama ir nėra suteikiama, tačiau yra panaudojamas ankstesnių laikotarpių paramos likutis.

Tradicinės religinės bendruomenės, bendrijos ir jų centrai neteikia informacijos apie anonimiškai ir bet kokiu būdu iš fizinių asmenų gautą paramą bei jos panaudojimą, todėl, jeigu tradicinės religinės bendruomenės paramą per kalendorinius metus gavo tik anonimiškai ir iš fizinių asmenų, jos ataskaitos FR0478 formos teikti neprivalo.

Ataskaitos FR0478 formoje neteikiama informacija apie gautus valstybės asignavimus ar biudžetinių įstaigų suteiktas lėšas, nes biudžetinės įstaigos negali būti paramos teikėjos. Taip pat šioje formoje nerodoma nulinės vertės parama.

Ataskaitos FR0478 formos priedai, kurių nereikia užpildyti, prie mokesčių administratoriui teikiamos šios ataskaitos formos nepridedami. Meno kūrėjai šios formos priedų neužpildo.

5.1. Ataskaitos FR0478 formos priedas FR0478A „Gauta parama iš Lietuvos Respublikos“ (toliau – FR0478A priedas) turi būti užpildomas, kai yra gauta parama iš Lietuvos Respublikos juridinių asmenų bei Lietuvoje veikiančių užsienio nuolatinių buveinių. Šiame priede pateikiama informacija apie iš Lietuvos Respublikos juridinių asmenų bei iš Lietuvoje veikiančių užsienio nuolatinių buveinių gautą paramą pagal kiekvieną paramos davėją, tačiau neįrašomi duomenys apie iš paramos teikėjų gautą paramą, kurios vertė mažesnė kaip vienas minimalus gyvenimo lygis (toliau – MGL) per metus, ir anonimiškai bei iš fizinių asmenų gautą paramą, nes ši informacija pateikiama ataskaitos FR0478 formos 7, 8, 9 ir 10 bei 20, 21, 22 ir 23 laukeliuose;

5.2. Ataskaitos FR0478 formos priedas FR0478B „Gauta parama iš užsienio“ (toliau – FR0478B priedas) turi būti užpildomas, kai yra gauta parama iš užsienio juridinių asmenų. Šiame priede pateikiami duomenys apie iš užsienio juridinių asmenų gautą paramą pagal kiekvieną paramos teikėją, tačiau priede neįrašomi duomenys apie iš paramos teikėjų gautą paramą, kurios vertė mažesnė kaip vienas MGL per metus, ir anonimiškai bei iš užsienio fizinių asmenų gautą paramą, nes ši informacija pateikiama ataskaitos FR0478 formos 14, 15, 16 ir 17 bei 20, 21, 22 ir 23 laukeliuose.

FR0478B priede neįrašoma parama, kurią kaip techninę pagalbą teikia užsienio valstybės ir tarptautinės organizacijos, finansuodamos mokymo, pažangios patirties perdavimo, gyvenimo bei verslo sąlygų, infrastruktūros gerinimo ir kitus projektus bei programas, pavyzdžiui, pagal Europos Sąjungos programas iš valstybės ar savivaldybės gauta dotacija;

5.3. Ataskaitos FR0478 formos priedas FR0478C „Suteikta parama Lietuvos Respublikoje“ (toliau – FR0478C priedas) turi būti užpildomas, kai parama skiriama Lietuvos Respublikoje, panaudojant gautą paramą, t. y. iš gautos paramos lėšų, įskaitant juridinių asmenų gautą paramą, sudarančią pajamų mokesčio dalį iki 2 procentų gyventojo pajamų mokesčio sumos. Šiame priede pateikiamos suteiktos paramos Lietuvos Respublikoje sumos pagal paramos dalykus (materialinės vertybės, piniginės lėšos, suteiktos paslaugos) ir bendra suteiktos paramos suma. Šiame priede neįrašomos vienam paramos gavėjui suteiktos paramos sumos, mažesnės kaip vienas MGL per metus;

5.4. Ataskaitos FR0478 formos priedas FR0478U „Suteikta parama užsienio juridiniams asmenims“ (toliau – FR0478U priedas) turi būti užpildomas, kai parama yra skiriama užsienio juridiniams asmenims, panaudojant gautą paramą, t. y. iš gautos paramos lėšų, įskaitant juridinių asmenų gautą paramą, sudarančią pajamų mokesčio dalį iki 2 procentų gyventojo pajamų mokesčio sumos. Šiame priede neįrašomos vienam paramos gavėjui suteiktos paramos sumos, mažesnės kaip vienas MGL per metus.

FR0478U priede pateikiama informacija apie paramos skyrimą konkretiems užsienio paramos gavėjams, nurodytiems taisyklių 4.2 papunktyje, t. y. EEE užsienio vienetams bei Sąraše nurodytoms užsienyje esančioms lietuvių bendruomenėms, kitoms lietuviškoms įstaigoms ar organizacijoms;

5.5. FR0478D priedas turi būti užpildomas, kai parama skiriama iš nuosavų lėšų Lietuvos Respublikoje. Šiame priede pateikiama informacija apie paramos skyrimą iš nuosavų lėšų konkretiems Lietuvos paramos gavėjams, įskaitant paramą, kurios vertė ne didesnė kaip vienas MGL per metus vienam paramos gavėjui;

5.6. FR0478E priedas turi būti užpildomas, kai parama skiriama iš nuosavų lėšų užsienio juridiniams asmenims, t. y. EEE užsienio vienetams bei Sąraše nurodytoms užsienyje esančioms lietuvių bendruomenėms, kitoms lietuviškoms įstaigoms ar organizacijoms, įskaitant paramą, kurios vertė ne didesnė kaip vienas MGL per metus vienam paramos gavėjui.

Punkto pakeitimai:

Nr. VA-4, 2018-01-17, paskelbta TAR 2018-01-17, i. k. 2018-00724

6. Pasibaigus kalendoriniams metams, paramos teikėjai ir / ar gavėjai ataskaitos FR0477 formą ir / ar ataskaitos FR0478 formą mokesčių administratoriui privalo pateikti iki kitų kalendorinių metų gegužės 15 d.

7. Kadangi paramos teikėjai teikia metinę ataskaitą, tai tam pačiam paramos gavėjui per metus suteikta parama gali būti parodoma bendra suma vienoje eilutėje. Tačiau tais atvejais, kai parama suteikiama materialinėmis vertybėmis, tai jų vertės sumos turi būti nurodomos atskirose eilutėse pagal kiekvieną materialinių vertybių kodą, pagal ataskaitos FR0477 formoje pateiktą Materialinių vertybių kodų sąrašą. Jeigu vienam paramos gavėjui suteikiama parama piniginėmis lėšomis, materialinėmis vertybėmis ir paslaugomis – užpildoma viena eilutė. Tokia pat tvarka paramos gavėjai privalo užpildyti ataskaitos FR0478 formą, įrašydami duomenis apie iš to paties paramos teikėjo gautą paramą.

8. Mokesčių mokėtojai mokesčių administratoriui ataskaitos FR0477 formą ir ataskaitos FR0478 formą turi teikti Mokesčių deklaracijų pateikimo, jų pateikimo termino pratęsimo ir mokesčių mokėtojų laikino atleidimo nuo mokesčių deklaracijų ir (arba) kitų teisės aktuose nurodytų dokumentų pateikimo taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko 2004 m. liepos 9 d. įsakymu Nr. VA-135 „Dėl Mokesčių deklaracijų pateikimo, priėmimo, jų pateikimo termino pratęsimo ir veiklos nevykdančių mokesčių mokėtojų laikino atleidimo nuo mokesčių deklaracijų pateikimo taisyklių patvirtinimo“, nustatyta tvarka.

Ataskaitos FR0477 forma ir ataskaitos FR0478 forma (kartu su pridedamais dokumentais, pagrindžiančiais paramos suteikimą, kai parama teikiama EEE užsienio vienetams) turi būti pateikiamos elektroniniu būdu per Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) elektroninio deklaravimo sistemą (http://deklaravimas. vmi. lt), vadovaujantis Dokumentų teikimo elektroniniu būdu taisyklėmis, patvirtintomis Valstybinės mokesčių inspekcijos prie Lietuvos Respublikos finansų ministerijos viršininko 2010 m. liepos 21 d. įsakymu Nr. VA-83 „Dėl Dokumentų teikimo elektroniniu būdu taisyklių patvirtinimo“.

Meno kūrėjai ataskaitos FR0478 formą turi pateikti elektroniniu būdu per VMI prie FM elektroninio deklaravimo sistemą (http://deklaravimas.vmi.lt).

Punkto pakeitimai:

Nr. VA-46, 2016-04-06, paskelbta TAR 2016-04-06, i. k. 2016-07956

Nr. VA-40, 2017-05-12, paskelbta TAR 2017-05-15, i. k. 2017-08111

9. Ataskaitos FR0477 formoje ir ataskaitos FR0478 formoje įrašomos piniginės sumos turi būti apvalinamos iki sveikų skaičių: 49 centai ir mažiau – atmetami, o 50 centų ir daugiau – laikomi euru.

Piniginės sumos, gautos užsienio valiuta, pagal Lietuvos Respublikos buhalterinės apskaitos įstatymo 5 straipsnio nuostatas turi būti perskaičiuojamos į eurus pagal Europos centrinio banko paskelbtą orientacinį euro ir užsienio valiutos santykį, o tais atvejais, kai orientacinio euro ir užsienio valiutos santykio Europos centrinis bankas neskelbia, – pagal Lietuvos banko skelbiamą orientacinį euro ir užsienio valiutos santykį, jeigu kiti teisės aktai nenustato kitaip. Europos centrinio banko ir Lietuvos banko paskelbti orientaciniai euro ir užsienio valiutų santykiai taikomi nuo kitos darbo dienos Lietuvos Respublikoje po jų paskelbimo.

10. Neteko galios nuo 2016-10-01

Punkto naikinimas:

Nr. VA-46, 2016-04-06, paskelbta TAR 2016-04-06, i. k. 2016-07956

II SKYRIUS

ATASKAITOS FR0477 FORMOS, JOS PAPILDOMO LAPO FR0477P IR PRIEDO FR0477U UŽPILDYMO TVARKA

11. Ataskaitos FR0477 forma užpildoma taip:

11.1. 1 laukelyje įrašomas ataskaitos FR0477 formą pateikiančio paramos teikėjo identifikacinis numeris (kodas). Jeigu formą teikia užsienio vienetas, vykdantis veiklą Lietuvos Respublikoje per nuolatinę buveinę, įskaitant filialą, – turi būti įrašomas Mokesčių mokėtojų registre suteiktas 10 skaitmenų kodas;

11.2. 2 laukelyje – paramos teikėjo pavadinimas;

11.3. 3 laukelyje – faktiškai vykdomos pagrindinės veiklos kodas pagal Ekonominės veiklos rūšių klasifikatorių (EVRK 2 red.), patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226 „Dėl Ekonominės veiklos rūšių klasifikatoriaus patvirtinimo“ (toliau – EVRK 2 red.): klasė ir poklasis (6 skaitmenys). Jeigu poklasio nėra, penktame ir šeštame deklaracijos 3 laukelio langelyje turi būti įrašomi 0 (nuliai). Kuri paramos teikėjo faktiškai vykdoma veikla laikytina pagrindine, nustatoma EVRK 2 red. taisyklėse nustatyta tvarka;

11.4. 4 laukelyje – nurodoma ataskaitos FR0477 formos užpildymo data;

Punkto pakeitimai:

Nr. VA-46, 2016-04-06, paskelbta TAR 2016-04-06, i. k. 2016-07956

11.5. 5 laukelyje įrašomi ataskaitiniai kalendoriniai metai, už kuriuos teikiama ataskaitos FR0477 forma;

11.6. 6 laukelyje pateikiamas įrašo eilės numeris. Jeigu eilučių neužtenka, užpildomas papildomas lapas FR0477P;

11.7. 7 laukelyje įrašomas paramos gavėjo identifikacinis numeris (kodas);

11.8. 8 laukelyje įrašomas paramos gavėjo pavadinimas, kuris gali būti sutrumpintas, pavyzdžiui, Sporto VŠĮ (ne Sporto viešoji įstaiga) ir pan.;

11.9. 9 laukelyje įrašomas paramos teikimo tikslo kodas pagal ataskaitos FR0477 formoje pateiktą Tikslo kodų sąrašą;

11.10. 10 laukelyje paramos teikėjas įrašo materialinių vertybių, kurios buvo suteiktos kaip parama, kodą pagal ataskaitos FR0477 formoje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

11.11. 11 laukelyje įrašoma materialinėmis vertybėmis suteiktos paramos vertė;

11.12. 12 laukelyje – pinigais suteiktos paramos suma;

11.13. 13 laukelyje – paslaugomis suteiktos paramos vertė;

11.14. 14 laukelyje – paramos gavėjui suteiktos paramos vertė (11, 12 ir 13 laukelių suma);

11.15. 15 laukelyje – paramos gavėjams suteiktos paramos vertė (14 laukelių suma);

11.16. 16 laukelyje – visa užsienio juridiniams asmenims suteiktos paramos vertė (FR0477U priedo U12 laukelių suma);

11.17. 17 laukelyje – visa paramos gavėjams suteiktos paramos suma kartu su papildomuose lapuose FR0477P įrašytomis sumomis (15, 16 ir papildomo lapo FR0477P 15 laukelių suma). Jeigu papildomas lapas FR0477P ir 16 laukelis neužpildomi, 17 laukelyje pakartojami ataskaitos FR0477 formos 15 laukelio duomenys;

11.18. 18 laukelyje – įrašomas papildomų lapų FR0477P skaičius;

11.19. 19 laukelyje – įrašomas FR0477U priedo lapų skaičius;

11.20. FR0477P laukelyje „Papildomo lapo numeris“ įrašomas papildomo lapo FR0477P eilės numeris. 1, 4, ir 5 laukeliuose pakartojami ataskaitos FR0477 formos atitinkamų laukelių duomenys. Papildomo lapo FR0477P 6―15 laukeliai užpildomi tokia pat tvarka kaip ataskaitos FR0477 formos atitinkami laukeliai.

12. FR0477U priedas užpildomas taip:

12.1. laukelyje „Priedo lapo numeris“ turi būti nurodomas prie ataskaitos FR0477 pridedamo kiekvieno šio priedo lapo eilės numeris, kai užpildomas daugiau nei vienas FR0477U priedo lapas;

12.2. FR0477U priede 1, 4 ir 5 laukeliai užpildomi taip, kaip nurodyta šių taisyklių 11.1, 11.4–11.5 papunkčiuose, ir turi sutapti su deklaracijos 1, 4 ir 5 laukeliuose įrašytais duomenimis;

12.3. U1–U11 laukeliuose įrašomi duomenys pagal kiekvieną paramos gavėją, kuriam suteikta parama:

12.3.1. U1 laukelyje – įrašomas eilės numeris. Jeigu eilučių neužtenka, užpildomas papildomas FR0477U priedo lapas;

12.3.2. U2 laukelyje – įrašomas paramos gavėjo, kuriam suteikta parama, identifikacinis numeris (kodas) arba analogiškas numeris, vienetui suteiktas toje valstybėje, kurioje jis įregistruotas;

12.3.3. U3 laukelyje – paramos gavėjo pavadinimas;

12.3.4. U4 laukelyje – valstybės, kurioje įregistruotas paramos gavėjas, kodas. (Užsienio valstybių kodai yra nurodyti Pranešimo apie užsienio valstybių kredito, mokėjimo ir elektroninių pinigų įstaigose atidarytas ir uždarytas sąskaitas FR0526 formos pildymo ir pateikimo taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko 2003 m. birželio 19 d įsakymu Nr. V-176 „Dėl Pranešimo apie užsienio valstybių kredito, mokėjimo ir elektroninių pinigų įstaigose atidarytas ir uždarytas sąskaitas FR0526 formos bei jos pildymo ir pateikimo taisyklių“, priede);

Punkto pakeitimai:

Nr. VA-46, 2016-04-06, paskelbta TAR 2016-04-06, i. k. 2016-07956

12.3.5. U5 laukelyje įrašomas paramos teikimo tikslo kodas pagal ataskaitos FR0477 formoje pateiktą Tikslo kodų sąrašą;

12.3.6. U6 laukelyje įrašomas materialinių vertybių, kurios buvo suteiktos kaip parama, kodas pagal ataskaitos FR0477 formoje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

12.3.7. U7 laukelyje įrašoma materialinėmis vertybėmis suteiktos paramos vertė;

12.3.8. U8 laukelyje – pinigais suteiktos paramos suma;

12.3.9. U9 laukelyje – paslaugomis suteiktos paramos vertė;

12.3.10. U10 laukelyje – paramos gavėjui suteiktos paramos vertė (U7, U8 ir U9 laukelių suma);

12.3.11. Kai parama teikiama ES užsienio vienetams, prie FR0477U priedo turi būti pridedami dokumentai, pagrindžiantys paramos teikimą, ir U11 laukelyje turi būti pažymima „T“ (taip), o jeigu parama teikiama Sąraše nurodytoms užsienyje esančioms lietuvių bendruomenėms ir kitoms lietuviškoms įstaigoms ar organizacijoms – dokumentų pridėti nereikia ir šiame laukelyje turi būti pažymima „N“ (ne).

Paramos teikėjas, suteikęs paramą EEE užsienio vienetams ir įrodydamas, kad jo parama teikiama užsienio vieneto dokumentuose numatytiems visuomenei naudingiems tikslams, nurodytiems LPĮ 3 straipsnio 3 dalyje, mokesčių administratoriui turi pateikti Dokumentų, įrodančių, kad paramos teikėjo parama teikiama Europos ekonominės erdvės valstybėse įsteigtų juridinių asmenų ar kitų organizacijų veiklos dokumentuose numatytiems visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai apraše, patvirtintame Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymu Nr. VA-137 „Dėl Lietuvos Respublikos labdaros ir paramos įgyvendinimo“ (toliau – Tvarka), nustatytus dokumentus.

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

12.4. U12 laukelyje turi būti įrašoma šio priedo lape nurodytiems paramos gavėjams suteiktos paramos suma (sudedamos FR0477U priedo lapo U10 laukelių sumos);

12.5. U13 laukelyje – įrašomas prie FR0477U priedo lapo pridedamų Tvarkoje nurodytų dokumentų, pagrindžiančių paramos teikimą, lapų skaičius.

III SKYRIUS

ATASKAITOS FR0478 FORMOS IR JOS PRIEDŲ FR0478A, FR0478B, FR0478C, FR0478D, FR0478E IR FR0478U UŽPILDYMO TVARKA

13. Ataskaitos FR0478 formos bendroji dalis užpildoma taip:

13.1. 1 laukelyje įrašomas ataskaitos FR0478 formą pateikiančio paramos gavėjo identifikacinis numeris (kodas) arba asmens kodas, kai formą teikia Meno kūrėjas;

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

13.2. 2 laukelyje – paramos gavėjo pavadinimas arba vardas ir pavardė, kai formą teikia Meno kūrėjas;

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

13.3. 3 laukelyje – paramos gavėjo vykdomos pagrindinės veiklos rūšies kodas pagal Ekonominės veiklos rūšių klasifikatorių (EVRK 2 red.), patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226 „Dėl Ekonominės veiklos rūšių klasifikatoriaus patvirtinimo“ (toliau – EVRK 2 red.): klasė ir poklasis (6 skaitmenys). Jeigu poklasio nėra, penktame ir šeštame deklaracijos 3 laukelio langelyje turi būti įrašomi 0 (nuliai). Kuri vieneto faktiškai vykdoma veikla laikytina pagrindine, nustatoma EVRK 2 red. taisyklėse nustatyta tvarka;

13.4. 4 laukelyje nurodoma ataskaitos FR0478 formos užpildymo data;

Punkto pakeitimai:

Nr. VA-46, 2016-04-06, paskelbta TAR 2016-04-06, i. k. 2016-07956

13.5. 5 laukelyje įrašomi kalendoriniai metai, kurių ataskaitos FR0478 forma teikiama.

Ataskaitos FR0478 formos I dalies užpildymas

14. Ataskaitos FR0478 formos I dalis „Gauta parama iš Lietuvos Respublikos“ užpildoma taip:

14.1. 6 laukelyje įrašoma visa gautos paramos vertė (FR0478A priedo A9 laukelių suma). Šiame laukelyje neįrašoma iš paramos gavėjų gauta parama, kurios vertė pagal kiekvieną paramos teikėją ne didesnė kaip vienas MGL per metus, ir anonimiškai bei iš fizinių asmenų gautos paramos sumos;

14.2. 7 laukelyje – materialinėmis vertybėmis, kurių vertė pagal kiekvieną paramos teikėją ne didesnė kaip vienas MGL per metus, gautos paramos vertė;

14.3. 8 laukelyje – pinigais gautos paramos, kurios suma pagal kiekvieną paramos teikėją ne didesnė kaip vienas MGL per metus, suma;

14.4. 9 laukelyje – paslaugomis, kurių vertė pagal kiekvieną paramos teikėją ne didesnė kaip vienas MGL per metus, gautos paramos vertė;

14.5. 10 laukelyje – visos iš paramos teikėjų gautos paramos, kurios vertė pagal kiekvieną paramos teikėją ne didesnė kaip vienas MGL per metus, suma (7, 8 ir 9 laukelių suma);

14.6. 11 laukelyje – FR0478A priedo lapų skaičius;

14.7. 12 laukelyje – visos iš Lietuvos Respublikos juridinių asmenų bei užsienio juridinių asmenų, veikiančių Lietuvoje per nuolatinę buveinę, gautos paramos suma (6 ir 10 laukelių suma).

15. FR0478A priedo užpildymas:

15.1. 1, 4 ir 5 laukeliuose pakartojami ataskaitos FR0478 formos atitinkamų laukelių įrašai;

15.2. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478A priedo lapas;

15.3. A1 laukelyje pateikiamas įrašo formoje eilės numeris. Jeigu eilučių neužtenka, užpildomas papildomas FR0478A priedo lapas;

15.4. A2 laukelyje įrašomas paramos teikėjo identifikacinis numeris (kodas). Jeigu paramos teikėjas yra užsienio vienetas, vykdantis veiklą Lietuvos Respublikoje per nuolatinę buveinę, įskaitant filialą, – turi būti įrašomas Mokesčių mokėtojų registre suteiktas 10 skaitmenų kodas;

15.5. A3 laukelyje įrašomas paramos teikėjo pavadinimas, pagal kurį galima identifikuoti paramos teikėją, pavyzdžiui, UAB Šiluminiai tinklai. Paramos teikėjo pavadinimas gali būti trumpinamas: vietoje UAB „Šiluminiai tinklai“ įrašoma UAB „Šil. tinkl.“;

15.6. A4 laukelyje įrašomas materialinių vertybių, gautų kaip parama, kodas pagal ataskaitos FR0478 formoje pateiktą Materialinių vertybių kodų sąrašą. Jeigu iš paramos teikėjo gautos materialinės vertybės atitinka skirtingus kodus, užpildoma atskira eilutė;

15.7. A5 laukelyje įrašoma materialinėmis vertybėmis gautos paramos vertė;

15.8. A6 laukelyje – pinigais gautos paramos suma;

15.9. A7 laukelyje – paslaugomis gautos paramos vertė;

15.10. A8 laukelyje – visos gautos paramos vertė (A5, A6 ir A7 laukelių suma);

15.11. A9 laukelyje – paramos teikėjo gautos paramos suma (A8 laukelių suma).

Ataskaitos FR0478 formos II dalies užpildymas

16. Ataskaitos FR0478 formos II dalis „Gauta parama iš užsienio“ užpildoma taip:

16.1. 13 laukelyje įrašoma visa iš užsienio paramos teikėjų gautos paramos vertė (FR0478B priedo B9 laukelių suma), neįskaitant iš paramos teikėjų gautos paramos, kurios vertė pagal kiekvieną paramos teikėją ne didesnė kaip vienas MGL per metus, ir anonimiškai bei iš fizinių asmenų gautos paramos;

16.2. 14 laukelyje įrašoma materialinėmis vertybėmis, kurių vertė pagal kiekvieną paramos teikėją ne didesnė kaip vienas MGL per metus, iš užsienio paramos teikėjų gautos paramos vertė;

16.3. 15 laukelyje įrašoma iš užsienio paramos teikėjų pinigais gautos paramos, kurios suma pagal kiekvieną paramos teikėją ne didesnė kaip vienas MGL per metus, suma;

16.4. 16 laukelyje įrašoma paslaugomis, kurių vertė pagal kiekvieną paramos teikėją ne didesnė kaip vienas MGL per metus, iš užsienio paramos teikėjų gautos paramos vertė;

16.5. 17 laukelyje įrašoma visos iš užsienio paramos teikėjų gautos paramos, kurios vertė pagal kiekvieną paramos teikėją ne didesnė kaip vienas MGL per metus, suma (14, 15 ir 16 laukelių suma);

16.6. 18 laukelyje įrašomas FR0478B priedo lapų skaičius;

16.7. 19 laukelyje įrašoma visa iš užsienio gautos paramos suma (13 ir 17 laukelių suma).

17. FR0478B priedo užpildymas:

17.1. FR0478B priede pakartojami ataskaitos FR0478 formos 1, 4 ir 5 laukelių įrašai;

17.2. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478B priedo lapas;

17.3. B1 laukelyje nurodomas įrašo formoje eilės numeris. Jeigu eilučių neužtenka, užpildomas papildomas FR0478B priedo lapas;

17.4. B2 laukelyje nurodomas paramą suteikusio užsienio vieneto identifikacinis numeris arba analogiškas numeris, vienetui suteiktas toje valstybėje, kurioje jis įsteigtas;

17.5. B3 laukelyje įrašomas paramos teikėjo valstybės, kurioje šis paramos teikėjas yra įregistruotas, kodas. (Užsienio valstybių kodai yra nurodyti Pranešimo apie užsienio valstybių kredito, mokėjimo ir elektroninių pinigų įstaigose atidarytas ir uždarytas sąskaitas FR0526 formos pildymo ir pateikimo taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko 2003 m. birželio 19 d įsakymu Nr. V-176 „Dėl Pranešimo apie užsienio valstybių kredito, mokėjimo ir elektroninių pinigų įstaigose atidarytas ir uždarytas sąskaitas FR0526 formos bei jos pildymo ir pateikimo taisyklių“, priede);

Punkto pakeitimai:

Nr. VA-46, 2016-04-06, paskelbta TAR 2016-04-06, i. k. 2016-07956

17.6. B4–B9 laukeliai užpildomi tokia pat tvarka kaip ir FR0478A priedo atitinkami laukeliai (A4–A9 laukeliai).

Ataskaitos FR0478 formos III dalies užpildymas

18. Ataskaitos FR0478 formos III dalyje „Anonimiškai ir iš fizinių asmenų gauta parama“ pateikiami duomenys apie anonimiškai ir iš fizinių asmenų gautą paramą, įskaitant juridinių asmenų / Meno kūrėjų gautą paramą, sudarančią pajamų mokesčio dalį iki 2 procentų gyventojo pajamų mokesčio sumos, bei užpildoma taip:

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

18.1 20 laukelyje įrašoma anonimiškai ir iš Lietuvos bei užsienio fizinių asmenų materialinėmis vertybėmis gautos paramos vertė;

18.2. 21 laukelyje įrašoma anonimiškai ir iš Lietuvos bei užsienio fizinių asmenų pinigais gautos paramos suma, taip pat juridinių asmenų / Meno kūrėjų gautos piniginės lėšos, sudarančios pajamų mokesčio dalį iki 2 procentų gyventojo pajamų mokesčio sumos.

Šiame laukelyje įrašoma Meno kūrėjų gauta parama, nurodant ją bendra verte nuo pirmojo euro;

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

18.21. 21 A laukelyje įrašoma iš 21 laukelyje nurodytos bendros piniginių lėšų sumos, juridinių asmenų / Meno kūrėjų gautos piniginės lėšos, sudarančios pajamų mokesčio dalį iki 2 procentų gyventojo pajamų mokesčio sumos;

Papildyta papunkčiu:

Nr. VA-40, 2017-05-12, paskelbta TAR 2017-05-15, i. k. 2017-08111

18.3. 22 laukelyje įrašoma anonimiškai ir iš Lietuvos bei užsienio fizinių asmenų paslaugomis gautos paramos vertė;

18.4. 23 laukelyje įrašoma visos iš paramos teikėjų anonimiškai ir iš Lietuvos bei užsienio fizinių asmenų gautos paramos suma (20, 21 ir 22 laukelių suma);

18.5. 24 laukelyje įrašoma iš 23 laukelyje nurodytos bendros sumos anonimiškai gautos paramos suma;

19. 25 laukelyje įrašoma visa iš Lietuvos Respublikos ir užsienio paramos teikėjų gauta parama (12, 19 ir 23 laukelių suma).

Ataskaitos FR0478 formos IV dalies užpildymas

20. Ataskaitos FR0478 formos IV dalyje „Gautos paramos panaudojimas“ pateikiami duomenys apie gautos paramos, įskaitant Meno kūrėjų gautą paramą, panaudojimą. Ataskaitos FR0478 formos IV dalies A, B ir C stulpeliuose įrašomos gautos paramos panaudojimo sumos pagal gautos paramos dalykus (materialinės vertybės, piniginės lėšos, suteiktos paslaugos), o D stulpelyje – visa gautos paramos panaudota suma. Paramos gavėjų, juridinių asmenų, gautų piniginių lėšų, sudarančių pajamų mokesčio dalį iki 2 procentų gyventojo pajamų mokesčio sumos, panaudojimas rodomas B stulpelyje „Piniginės lėšos“, kaip ir kitų piniginių lėšų. Meno kūrėjų panaudotos meno kūrybai paramos vertė įrašoma į 28 laukelio B stulpelį „Piniginės lėšos“.

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

20.1. 26 laukelyje įrašomas paramos likutis kalendorinių metų pradžioje (praėjusių kalendorinių metų ataskaitos FR0478 formos IV dalies 33 laukelio „Paramos likutis laikotarpio pabaigoje“ suma).

Meno kūrėjai tik nuo 2017 m. sausio 1 d. įgyja teisę gauti paramą, todėl jie, teikdami ataskaitos FR0478 formą už 2017 metus, 26 laukelyje turi įrašyti 0.

Juridinių asmenų duomenys apie iki 2016 m. gruodžio 31 d. gautas ir nepanaudotas pinigines lėšas, sudarančias iki 2 procentų gyventojo pajamų mokesčio, mokėtino pagal metinę pajamų mokesčio deklaraciją, sumos, ataskaitos FR0478 formoje už 2017 kalendorinius metus neteikiami;

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

Nr. VA-4, 2018-01-17, paskelbta TAR 2018-01-17, i. k. 2018-00724

20.2. 27 laukelyje – visa per kalendorinius metus panaudotos paramos suma (28, 29, 30, 31 ir 32 laukelių suma).

Meno kūrėjas 28 laukelio B stulpelyje nurodytą faktiškai per kalendorinius metus panaudotą paramą įrašo į 27 laukelio B ir D stulpelius.

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

20.3. 28 laukelyje įrašoma pagal gautos paramos dalykus panaudotos paramos vertė paramos gavėjo, juridinio asmens, įstatuose numatytai veiklai vykdyti. Paramos gavėjų, juridinių asmenų, gautų piniginių lėšų, sudarančių pajamų mokesčio dalį iki 2 procentų gyventojo pajamų mokesčio sumos, panaudojimas, kaip ir kitų piniginių lėšų, rodomas B stulpelyje „Piniginės lėšos“.

Paramos panaudojimas rodomas tada, kai patiriamos išlaidos, pavyzdžiui, už paramos lėšas įsigyjamas turtas, t. y. išleidžiamos kaip parama gautos lėšos. Jeigu parama yra gauta materialinėmis vertybėmis, t. y. trumpalaikiu ar ilgalaikiu turtu, tai panaudojimas turi būti rodomas tada, kai toks turtas yra pradedamas naudoti arba perduodamas kaip parama kitam paramos gavėjui.

Meno kūrėjų per kalendorinius metus faktiškai meno kūrybai panaudotos paramos vertė įrašoma į 28 laukelio B stulpelį „Piniginės lėšos“. Paramos panaudojimas rodomas tada, kai iš gautų paramos lėšų yra patiriamos išlaidos. Pavyzdžiui, už paramos lėšas įsigyjamas tam tikras turtas (priemonės, kompiuteriai ar kita įranga, naudojama meno kūrybai), t. y. išleidžiamos kaip parama gautos lėšos, tai turi būti parodomas šių paramos lėšų panaudojimas. Paramos lėšos gali būti naudojamos visoms Meno kūrėjo patirtoms išlaidoms, susijusioms ir reikalingoms meno kūriniui sukurti arba atlikti, dengti. Meno kūrėjas privalo turėti juridinę galią turinčius dokumentus, kuriais yra pagrindžiamos faktiškai meno kūrybai patirtos prekių arba paslaugų įsigijimo iš kitų ūkio subjektų išlaidos.

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

20.4. 29 laukelyje įrašoma visa iš gautos paramos kitiems Lietuvos Respublikos paramos gavėjams suteiktos paramos suma, neįskaitant paramos gavėjams suteiktos paramos, kurios vertė kiekvienam paramos gavėjui ne didesnė kaip vienas MGL per metus, bei užsienio paramos gavėjams suteiktos paramos. Duomenys į šią eilutę įrašomi iš FR0478C priedo C10, C11, C12 ir C13 laukeliuose įrašytų sumų;

20.5. 30 laukelyje – visa iš gautos paramos Lietuvos ir užsienio paramos gavėjams suteiktos paramos, kurios vertė kiekvienam gavėjui ne didesnė kaip vienas MGL per metus, suma;

20.6. 31 laukelyje – visa iš gautos paramos užsienio paramos gavėjams suteiktos paramos suma, neįskaitant paramos, kurios vertė kiekvienam paramos gavėjui ne didesnė kaip vienas MGL per metus. Duomenys į šią eilutę įrašomi iš FR0478U priedo U12, U13, U14 ir U15 laukeliuose įrašytų sumų;

20.7. 32 laukelyje – visa fiziniams asmenims suteiktos labdaros suma;

20.8. 33 laukelyje – paramos likutis kalendorinių metų gruodžio 31 dieną, kuris apskaičiuojamas, prie ataskaitos FR0478 formos 26 laukelyje įrašyto paramos likučio metų pradžioje pridėjus 25 laukelyje įrašytą per kalendorinius metus gautos paramos sumą ir atėmus 27 laukelyje įrašytą per kalendorinius metus panaudotos paramos sumą. Šiame laukelyje taip pat įrašomas Meno kūrėjo apskaičiuotas paramos likutis kalendorinių metų gruodžio 31 dieną.

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

21. FR0478C priedo užpildymas:

21.1. FR0478C priedo C10, C11, C12 ir C13 laukeliuose pateikiamos suteiktos paramos sumos pagal paramos dalykus (materialinės vertybės, piniginės lėšos, suteiktos paslaugos) ir bendra suteiktos paramos suma. Šios sumos įrašomos į ataskaitos FR0478 formos IV dalies 29 laukelio atitinkamus langelius.

21.2. Ataskaitos FR0478C priede pakartojami ataskaitos FR0478 formos 1, 4 ir 5 laukelių įrašai;

21.3. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478C priedo lapas;

21.4. C1 laukelyje – įrašomas eilės numeris. Jeigu eilučių neužtenka, užpildomas papildomas FR0478C priedo lapas;

21.5. C2 laukelyje – paramos gavėjo identifikacinis numeris (kodas);

21.6. C3 laukelyje – paramos gavėjo pavadinimas, kuris gali būti sutrumpintas, pavyzdžiui, Sporto VŠĮ (ne Sporto viešoji įstaiga) ir pan.;

21.7. C4 laukelyje įrašomas paramos teikimo tikslo kodas pagal FR0478 formoje pateiktą Tikslo kodų sąrašą;

21.8. C5 laukelyje įrašomas materialinių vertybių, kurios buvo suteiktos kaip parama, kodas pagal ataskaitos FR0478 formoje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

21.9. C6 laukelyje įrašoma materialinėmis vertybėmis suteiktos paramos vertė;

21.10. C7 laukelyje – suteiktos paramos suma pinigais;

21.11. C8 laukelyje – paslaugomis suteiktos paramos vertė;

21.12. C9 laukelyje – visos paramos gavėjui suteiktos paramos vertė (C6, C7 ir C8 laukelių suma);

21.13. C10 laukelyje – paramos gavėjams suteiktos paramos materialinėmis vertybėmis vertė (C6 laukelių suma);

21.14. C11 laukelyje – paramos gavėjams suteiktos paramos pinigais suma (C7 laukelių suma);

21.15. C12 laukelyje – paramos gavėjams suteiktos paramos paslaugomis vertė (C8 laukelių suma);

21.16. C13 laukelyje – visa paramos gavėjams suteiktos paramos vertė (C9 laukelių suma).

Jeigu paramos gavėjas, PVM mokėtojas, neįtraukė į PVM atskaitą už paramos lėšas įsigytų prekių, kurias atiduoda kaip paramą, pirkimo PVM, tai, suteikiant paramą, jam nėra prievolės apskaičiuoti pardavimo PVM ir suteiktos paramos materialinėmis vertybėmis vertė yra visa prekių, suteiktų kaip parama, įsigijimo savikaina, tačiau, jeigu paramos gavėjas įtraukė į PVM atskaitą įsigytų prekių pirkimo PVM, tai, suteikus paramą šiomis prekėmis, nuo jų pirkimo kainos be PVM turėtų būti apskaičiuojamas pardavimo PVM, kuris sumokamas į biudžetą, ir į suteiktos paramos materialinėmis vertybėmis vertę jis neįtraukiamas.

Jeigu paramos gavėjas, ne PVM mokėtojas, už paramos lėšas įsigyja prekių, kurias atiduoda kaip paramą, tai suteiktos paramos materialinėmis vertybėmis vertė yra visa suteiktų prekių savikaina.

22. FR0478U priedo užpildymas:

22.1. FR0478U priedo U12, U13, U14 ir U15 laukeliuose pateikiamos suteiktos paramos sumos pagal paramos dalykus (materialinės vertybės, piniginės lėšos, suteiktos paslaugos) ir bendra suteiktos paramos suma. Šios sumos įrašomos į ataskaitos FR0478 formos IV dalies 31 laukelio atitinkamus langelius.

22.2. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478U priedo lapas;

22.3. FR0477U priede pakartojami ataskaitos FR0478 formos 1, 4 ir 5 laukelių įrašai;

22.4. U1–U11 laukeliuose įrašomi duomenys pagal kiekvieną paramos gavėją, kuriam suteikiama parama:

22.4.1. U1 laukelyje – įrašo eilės numeris. Jeigu eilučių neužtenka, užpildomas papildomas FR0478U priedo lapas;

22.4.2. U2 laukelyje – įrašomas užsienio paramos gavėjo, kuriam suteikta parama, identifikacinis numeris (kodas) arba analogiškas numeris, vienetui suteiktas toje valstybėje, kurioje jis įregistruotas;

22.4.3. U3 laukelyje – paramos gavėjo pavadinimas;

22.4.4. U4 laukelyje – valstybės, kurioje įregistruotas paramos gavėjas, kodas. Šis laukelis užpildomas taip, kaip nurodyta šių taisyklių 17.5 papunktyje;

22.4.5. U5 laukelyje įrašomas paramos teikimo tikslo kodas pagal ataskaitos FR0478 formoje pateiktą Tikslo kodų sąrašą;

22.4.6. U6 laukelyje įrašomas materialinių vertybių, kurios buvo suteiktos kaip parama, kodas pagal ataskaitos FR0478 formoje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

22.4.7. U7 laukelyje įrašoma materialinėmis vertybėmis suteiktos paramos vertė;

22.4.8. U8 laukelyje – pinigais suteiktos paramos suma;

22.4.9. U9 laukelyje – paslaugomis suteiktos paramos vertė;

22.4.10. U10 laukelyje – paramos gavėjui suteiktos paramos vertė (U7, U8 ir U9 laukelių suma);

22.4.11. Kai parama teikiama EEE užsienio vienetams, turi būti pridedami dokumentai, pagrindžiantys paramos teikimą, ir U11 laukelyje turi būti pažymima „T“ (taip), o jeigu parama teikiama Sąraše nurodytoms užsienyje esančioms lietuvių bendruomenėms ir kitoms lietuviškoms įstaigoms ar organizacijoms – dokumentų pridėti nereikia ir šiame laukelyje turi būti pažymima „N“ (ne).

Paramos teikėjas, suteikęs paramą EEE užsienio vienetams ir įrodydamas, kad jo parama teikiama užsienio vieneto dokumentuose numatytiems visuomenei naudingiems tikslams, nurodytiems LPĮ 3 straipsnio 3 dalyje, mokesčių administratoriui turi pateikti Dokumentų, įrodančių, kad paramos teikėjo parama teikiama Europos ekonominės erdvės valstybėse įsteigtų juridinių asmenų ar kitų organizacijų veiklos dokumentuose numatytiems visuomenei naudingiems tikslams, nurodytiems Lietuvos Respublikos labdaros ir paramos įstatymo 3 straipsnio 3 dalyje, pateikimo Valstybinei mokesčių inspekcijai apraše, patvirtintame Valstybinės mokesčių inspekcijos prie Lietuvos Respublikos finansų ministerijos viršininko 2016 m. lapkričio 21 d. įsakymu Nr. VA-137 „Dėl Lietuvos Respublikos labdaros ir paramos įgyvendinimo“ (toliau – Tvarka), nustatytus dokumentus.

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

22.5. U12 laukelyje – paramos gavėjams suteiktos paramos materialinėmis vertybėmis vertė (U7 laukelių suma);

22.6. U13 laukelyje – paramos gavėjams suteiktos paramos pinigais suma (U8 laukelių suma);

22.7. U14 laukelyje – paramos gavėjams suteiktos paramos paslaugomis vertė (U9 laukelių suma);

22.8. U15 laukelyje – visa užsienio paramos gavėjams suteiktos paramos vertė (U10 laukelių suma);

22.9. U16 laukelyje – įrašomas prie FR0478U priedo pridedamų Tvarkoje nurodytų dokumentų, pagrindžiančių paramos teikimą, lapų skaičius.

Ataskaitos FR0478 formos V dalies užpildymas

23. Ataskaitos FR0478 formos V dalis „Suteikta parama iš nuosavų lėšų“ užpildoma tuo atveju, kai paramos gavėjas skiria paramą iš nuosavų lėšų. Ataskaitos FR0478 formos V dalis užpildoma tokia tvarka:

Punkto pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

23.1. 34 laukelyje įrašoma visa iš nuosavų lėšų Lietuvos paramos gavėjams suteikta paramos vertė (FR0478D priedo D10 laukelių suma);

23.2. 35 laukelyje – visa iš nuosavų lėšų užsienio juridiniams asmenims suteiktos paramos suma (FR0478E priedo E12 laukelių suma);

23.3. 36 laukelyje – visa iš nuosavų lėšų fiziniams asmenims suteiktos labdaros suma, nenurodant konkrečių labdaros gavėjų. Labdaros teikimas konkretiems labdaros gavėjams įforminamas vieneto (labdaros teikėjo) vidaus apskaitos nustatyta tvarka;

23.4. 37 laukelyje – visa iš nuosavų lėšų suteiktos labdaros / paramos suma (34, 35 ir 36 laukelių suma);

23.5. 38 laukelyje įrašomas FR0478C priedo lapų skaičius;

23.6. 39 laukelyje įrašomas FR0478D priedo lapų skaičius;

23.7. 40 laukelyje įrašomas FR0478E priedo lapų skaičius;

23.8. 41 laukelyje įrašomas FR0478U priedo lapų skaičius.

24. FR0478D priedas užpildomas taip:

24.1. FR0478D priede pakartojami ataskaitos FR0478 formos 1, 4 ir 5 laukelių įrašai;

24.2. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478D priedo lapas;

24.3. D1 laukelyje – įrašo eilės numeris. Jeigu eilučių neužtenka, užpildomas papildomas FR0478D priedo lapas;

24.4. D2 laukelyje – paramos gavėjo identifikacinis numeris (kodas);

24.5. D3 laukelyje – paramos gavėjo pavadinimas, kuris gali būti sutrumpintas, pavyzdžiui, Sporto VŠĮ (ne Sporto viešoji įstaiga) ir pan.;

24.6. D4 laukelyje – įrašomas paramos teikimo tikslo kodas pagal FR0478 formoje pateiktą Tikslo kodų sąrašą;

24.7. D5 laukelyje – materialinių vertybių, atiduotų kaip parama, kodas pagal ataskaitos FR0478 formoje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

24.8. D6 laukelyje – materialinėmis vertybėmis suteiktos paramos vertė;

24.9. D7 laukelyje – piniginėmis lėšomis suteiktos paramos vertė;

24.10. D8 laukelyje –paslaugomis suteiktos paramos vertė;

24.11. D9 laukelyje – visa suteiktos paramos suma (D6, D7 ir D8 laukelių suma);

24.12. D10 laukelyje – visa paramos gavėjams suteiktos paramos suma (D9 laukelių suma).

25. FR0478E priedas užpildomas taip:

25.1. laukelyje „Priedo lapo numeris“ turi būti nurodomas prie ataskaitos FR0478 pridedamo kiekvieno šio priedo lapo eilės numeris, kai užpildomas daugiau nei vienas FR0478E priedo lapas;

25.2. FR0478E priede pakartojami ataskaitos FR0478 formos 1, 4 ir 5 laukelių įrašai;

25.3. E1–E11 laukeliuose turi būti įrašomi duomenys pagal kiekvieną paramos gavėją, kuriam suteikiama parama:

25.3.1. E1 laukelyje – įrašomas eilės numeris. Jeigu eilučių neužtenka, užpildomas papildomas FR0478E priedo lapas;

25.3.2. E2 laukelyje – įrašomas paramos gavėjo, kuriam suteikta parama, identifikacinis numeris (kodas) arba analogiškas numeris, vienetui suteiktas toje valstybėje, kurioje jis įregistruotas;

25.3.3. E3 laukelyje – paramos gavėjo pavadinimas;

25.3.4. E4 laukelyje – valstybės, kurioje įregistruotas paramos gavėjas, kodas. Šis laukelis užpildomas taip, kaip nurodyta šių taisyklių 17.5 papunktyje.

25.3.5. E5 laukelyje įrašomas paramos teikimo tikslo kodas pagal FR0478 formoje pateiktą Tikslo kodų sąrašą;

25.3.6. E6 laukelyje įrašomas materialinių vertybių, kurios suteiktos kaip parama, kodas pagal ataskaitos FR0478 formoje pateiktą Materialinių vertybių kodų sąrašą. Jeigu teikiamos materialinės vertybės atitinka skirtingus kodus, užpildoma atskira eilutė;

25.3.7. E7 laukelyje įrašoma materialinėmis vertybėmis suteiktos paramos vertė;

25.3.8. E8 laukelyje – pinigais suteiktos paramos suma;

25.3.9. E9 laukelyje – paslaugomis suteiktos paramos vertė;

25.3.10. E10 laukelyje – paramos gavėjui suteiktos paramos vertė (E7, E8 ir E9 laukelių suma);

25.3.11. E11 laukelis užpildomas taip, kaip nurodyta šių taisyklių 22.4.11 papunktyje.

25.4. E12 laukelyje įrašoma šio priedo lape nurodytiems užsienio paramos gavėjams suteiktos paramos suma (sudedamos FR0478E priedo lapo E10 laukelių sumos);

25.5. E13 laukelyje – įrašomas prie FR0478E priedo pridedamų Tvarkoje nurodytų dokumentų, pagrindžiančių paramos teikimą, lapų skaičius.

IV SKYRIUS

BAIGIAMOSIOS NUOSTATOS

26. Taisyklės taikomos 2017 metų ir vėlesnių ataskaitinių laikotarpių ataskaitų FR0477 formai ir FR0478 formai užpildyti.

Punkto pakeitimai:

Nr. VA-4, 2018-01-17, paskelbta TAR 2018-01-17, i. k. 2018-00724

27. Tikslinamųjų ir patikslintų ataskaitų FR0477 formos ir FR0478 formos versijos turi sutapti. Jeigu tikslinamosios ataskaitos buvo pateiktos 01 versija, tai patikslintos šios ataskaitos taip pat turi būti teikiamos 01 versija.

28. Už atitinkamos ataskaitos nepateikimą, nepatikslinimą mokesčių administratoriaus nurodymu, pavėluotą pateikimą ar neteisingą duomenų į ją įrašymą mokesčių mokėtojui taikoma Lietuvos Respublikos teisės aktų nustatyta atsakomybė.

__________________________

Priedo pakeitimai:

Nr. VA-1, 2008-01-10, Žin., 2008, Nr. 10-367 (2008-01-24), i. k. 1082055ISAK0000VA-1

Nr. VA-75, 2015-10-02, paskelbta TAR 2015-10-05, i. k. 2015-14740

Priedų pakeitimai:

V-103 pakeitimo VA-75

Papildyta priedu:

Nr. VA-75, 2015-10-02, paskelbta TAR 2015-10-05, i. k. 2015-14740

V-103 pakeitimo VA-40 forma FR0478

Papildyta priedu:

Nr. VA-75, 2015-10-02, paskelbta TAR 2015-10-05, i. k. 2015-14740

Priedo pakeitimai:

Nr. VA-40, 2017-05-12, paskelbta TAR 2017-05-15, i. k. 2017-08111

Pakeitimai:

1.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-1, 2008-01-10, Žin., 2008, Nr. 10-367 (2008-01-24), i. k. 1082055ISAK0000VA-1

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 "Dėl Paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo" pakeitimo

2.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-49, 2008-10-03, Žin., 2008, Nr. 116-4437 (2008-10-09), i. k. 1082055ISAK000VA-49

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 "Dėl Paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo" papildymo

3.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-75, 2015-10-02, paskelbta TAR 2015-10-05, i. k. 2015-14740

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

4.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-46, 2016-04-06, paskelbta TAR 2016-04-06, i. k. 2016-07956

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

5.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-40, 2017-05-12, paskelbta TAR 2017-05-15, i. k. 2017-08111

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl Paramos teikimo metinės ataskaitos FR0477 formos, paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo

6.

Valstybinė mokesčių inspekcija prie Lietuvos Respublikos finansų ministerijos, Įsakymas

Nr. VA-4, 2018-01-17, paskelbta TAR 2018-01-17, i. k. 2018-00724

Dėl Valstybinės mokesčių inspekcijos prie Lietuvos Respublikos finansų ministerijos viršininko 2003 m. balandžio 10 d. įsakymo Nr. V-103 „Dėl Paramos teikimo metinės ataskaitos FR0477 formos, Paramos gavimo ir panaudojimo metinės ataskaitos FR0478 formos ir jų užpildymo taisyklių patvirtinimo“ pakeitimo